ธนาคารกรุงเทพเปิดฟีเจอร์ใหม่ ‘ถอนเงินไม่ใช้บัตร’
สิ้นสุดการรอคอย! ธนาคารกรุงเทพเปิดฟีเจอร์ใหม่ ‘ถอนเงินไม่ใช้บัตร’
5 พ.ย. 2563

ธนาคารกรุงเทพ ได้พัฒนาฟีเจอร์ใหม่ๆ เพิ่มเติม เพื่อตอบโจทย์ประสบการณ์การใช้งานและเติมเต็ม Digital Experience ของลูกค้าให้สมบูรณ์มากยิ่งขึ้น โดยเฉพาะฟีเจอร์ที่ทุกคนรอคอยมานานอย่างบริการ “ถอนเงินไม่ใช้บัตร” (Cardless Withdrawal) เพียงทำรายการถอนเงินผ่านโมบายแบงก์กิ้ง จากธนาคารกรุงเทพ และสแกนคิวอาร์โค้ดที่หน้าจอเครื่องเอทีเอ็ม เพื่อยืนยันรับเงินสดจากเครื่องบัวหลวงเอทีเอ็มได้ทันทีและปลอดภัย หลังเผยโฉมเวอร์ชั่นใหม่ของ Bangkok Bank Mobile Banking (โมบายแบงก์กิ้ง จากธนาคารกรุงเทพ) ที่มาพร้อมคอนเซ็ปต์ “โมบายแบงก์กิ้ง จากธนาคารกรุงเทพ ดีไซน์ใหม่ ใครๆ ก็ใช้เป็น” เมื่อเดือนมิถุนายนที่ผ่านมา ทั้งดีไซน์ใหม่ทันสมัย และตอบโจทย์การใช้งานได้สะดวกมากยิ่งขึ้น โดยเฉพาะฟีเจอร์ คัดลอกและวางเลขที่บัญชีแทนการพิมพ์ตัวเลขเอง ซึ่งตรงใจดังที่ลูกค้าได้เรียกร้องมา ทั้งช่วยตอบโจทย์ไลฟ์สไตล์ในวิถีชีวิตยุค New Normal ได้ดียิ่งขึ้น
นางปรัศนี อุยยามะพันธุ์ ผู้ช่วยผู้จัดการใหญ่ ธนาคารกรุงเทพ จำกัด (มหาชน) เปิดเผยว่า โมบายแบงก์กิ้ง จากธนาคารกรุงเทพ พร้อมแล้วสำหรับการให้บริการถอนเงินไม่ใช้บัตร ซึ่งถือเป็นฟีเจอร์ที่มีเสียงเรียกร้องจากลูกค้าผู้ใช้งานเข้ามาเป็นอย่างมาก โดยลูกค้าสามารถถอนเงินสดจากเครื่องบัวหลวงเอทีเอ็ม โดยไม่ต้องใช้บัตร โดยเฉพาะในกรณีเร่งด่วนที่จำเป็นต้องใช้เงินสดแต่ไม่มีบัตรเอทีเอ็ม ก็สามารถถอนเงินสดไม่ใช้บัตรผ่านโมบายแบงก์กิ้ง จากธนาคารกรุงเทพ จากนั้นเพียงไปทำรายการรับเงินสดได้ที่เครื่องบัวหลวงเอทีเอ็มที่มีจำนวนกว่า 10,000 เครื่องทั่วประเทศ ซึ่งจะช่วยอำนวยความสะดวกให้แก่ลูกค้าได้มากยิ่งขึ้น
“ธนาคารกรุงเทพให้ความสำคัญกับการรับฟังเสียงสะท้อนและมุ่งสร้างความพึงพอใจอย่างสูงสุดแก่ลูกค้ามาโดยตลอด อย่างฟีเจอร์คัดลอกและวางเลขบัญชีในแอปฯ รวมถึงบริการถอนเงินไม่ใช้บัตร ที่เปิดตัวในครั้งนี้ นับเป็น 2 เรื่องที่ลูกค้าเรียกร้องเข้ามามากที่สุด ซึ่งธนาคารได้เร่งพัฒนาและทดสอบจนมั่นใจว่าพร้อมให้บริการ เพื่อส่งมอบประสบการณ์ด้านดิจิทัลให้แก่ลูกค้าได้อย่างถูกต้องและราบรื่นที่สุด อันเป็นหัวใจของการบริการด้านการเงินของธนาคารกรุงเทพ นอกจากนี้ ธนาคารก็ยังคงพัฒนาอีกหลายๆ ฟีเจอร์ เพื่อให้สามารถรองรับความต้องการในการทำธุรกรรมและบริหารจัดการทางการเงินได้อย่างครบถ้วนมากยิ่งขึ้น”
เพื่อให้ลูกค้าได้รับประสบการณ์ด้านการเงินที่สะดวกขึ้น การเปิดตัวฟีเจอร์ใหม่บนโมบายแบงก์กิ้ง จากธนาคารกรุงเทพในครั้งนี้ จึงมาพร้อมกันถึง 5 ฟีเจอร์เด่น ประกอบด้วย
ถอนเงินไม่ใช้บัตร : เพียงทำรายการถอนเงินไม่ใช้บัตรผ่านโมบายแบงก์กิ้ง และสแกนคิวอาร์โค้ดที่หน้าจอเครื่องบัวหลวงเอทีเอ็ม เพื่อยืนยันรายการภายในเวลา 60 นาที ก็สามารถรับเงินสดได้ทันที
ปรับวงเงิน : ปรับเพิ่มหรือลดวงเงินโอน หรือใช้จ่ายได้เอง สูงสุดถึง 2 ล้านบาท โดยมีผลใช้งานได้ทันทีหลังการปรับเปลี่ยน
ผูกบัญชีและซื้อกองทุน BCAP : สามารถผูกบัญชีกองทุน BCAP พร้อมดูรายละเอียด ซื้อ ขาย สับเปลี่ยนกองทุนได้
ผูกบัญชีสินเชื่อ : สามารถผูกบัญชีและดูรายละเอียดสินเชื่อ จองซื้อหุ้นกู้ : สามารถจองซื้อหุ้นกู้ได้ ในช่วงระยะเวลาที่มีหุ้นกู้เปิดขาย
เปิดบัญชีออนไลน์ : เปิดบัญชีง่ายไม่ต้องไปธนาคาร ออม โอน จ่าย ง่ายใน แอปเดียว (ในระยะแรกเปิดให้บริการเฉพาะลูกค้าใหม่ของธนาคารกรุงเทพในระบบแอนดรอย)
“ธนาคารยังคงอยู่ระหว่างการพัฒนาบริการและฟีเจอร์ใหม่ๆ อย่างต่อเนื่องบนแพลตฟอร์มโมบายแบงก์กิ้ง จากธนาคารกรุงเทพ สอดคล้องกับกลยุทธ์การยกระดับประสิทธิภาพการให้บริการด้านดิจิทัล โดยมีเป้าหมายสู่การเป็นผู้นำด้านระบบชำระเงินผ่านช่องทางดิจิทัล (Digital Payment Solution) ที่ครอบคลุมการใช้งานหลากหลายรูปแบบตามความต้องการและไลฟ์สไตล์ของลูกค้า สามารถอำนวยความสะดวกและสร้างความพึงพอใจ รวมถึงมอบประสบการณ์ที่ดีจากการใช้งาน และทำธุรกรรมต่างๆ ผ่านโมบายแบงก์กิ้ง จากธนาคารกรุงเทพ ตอกย้ำความเป็นตัวจริงของธนาคารในฐานะผู้ให้บริการด้านโมบายแบงก์กิ้ง (Mobile Banking Provider) ที่สามารถตอบโจทย์การทำธุรกรรมการเงินผ่านสมาร์ทโฟน ที่เป็นความต้องการและเป็นอีกหนึ่งวิถีชีวิตของลูกค้าในยุคปัจจุบันได้อย่างรอบด้าน” นางปรัศนี กล่าวทิ้งท้าย
ลูกค้าผู้ใช้บริการ สามารถอัปเดตโมบายแบงก์กิ้ง จากธนาคารกรุงเทพ ให้เป็นเวอร์ชันปัจจุบันได้ตั้งแต่วันนี้เป็นต้นไป